Prin participarea la sistemul NATO antirachetă, "România se transformă într-o platformă de agresiune împotriva Rusiei", afirmă Luc Michel, potrivit agenţiei Sputnik.

Polonia, ţările baltice şi Bulgaria urmează aceeaşi strategie a Alianţei Nord-Atlantice, adaugă politicianul belgian.

Luc Michel este liderul Partidului Comunitar Naţional European (PCNE), o mişcare politică pe care unii teoreticieni politici o consideră de extremă-dreapta, cu sediul la Bruxelles. Partidul Comunitar Naţional European are o ideologie naţionalistă, antiliberală, antiamericană, militând pentru crearea unui stat unitar european din Rusia până la coastele Oceanului Atlantic.

Generalul american Philip Breedlove, comandantul forţelor NATO din Europa, afirma recent că Rusia a exercitat "presiuni mari" asupra României şi Poloniei din cauza sistemului antirachetă NATO, avertizând că Moscova intenţionează să continue această atitudine cu toate ţările participante la scutul antibalistic.

La sfârşitul lunii martie, ambasadorul rus în Danemarca, Mihail Vanin, declara că Rusia va considera ţinte legitime toate ţările care vor găzdui instalaţii antibalistice ale Alianţei Nord-Atlantice.

Ministrul român de Externe, Bogdan Aurescu, a explicat că sistemul antirachetă NATO este pur defensiv şi nu are nimic de-a face cu Rusia.

Statele Unite şi NATO au explicat de mai multe ori că elementele antirachetă instalate în Europa nu sunt îndreptate împotriva Rusiei, având rolul de a contracara ameninţări provenind din ţări care nu se conformează reglementărilor internaţionale, precum Iranul.